送沈時父隨沈使君歸西湖
作者：蕭立之
朝代：宋

paragraphs: 卧龍山下仙人家，瓊璫玉佩明春華。
平生所聞蒼玉洞，投老有意窮烟霞。
妄希刀圭亦仙去，仙人掉頭不我顧。
天荒地老崖谷寒，九虎關深隔雲雨。
向來結客江湖裏，走馬馱金花下醉。
酒邊題字墨猶香，已墮黄壚兩行淚。
眼前吟友今幾人，東陽公子下筆親。
胸中風味見大雅，往往有似吾元賓。
半年同往仙人國，書來相知不相識。
豈不欲往畏簡書，紫騮銜口鳥鷙翼。
西湖藕香鱸鱠肥，錦囊一路載詩歸。
天津橋上望閩嶠，落日惟有南鳶飛。
漫郎空復蕪城住，風雨荒寒舊瓜圃。
蕭蕭短髮簿書塵，慎勿湖邊語鷗鷺。